《徐道士安处轩》
明代·李昌祺

尘氛既屏绝，气宇亦澄鲜。心恬境逾寂，虑遣情自捐。

结宇依层岩，开轩俯重渊。遥林含宿雨，古树带秋烟。

落花晚成积，归鸟夕知还。习静泯众累，守默息万缘。

清虚固其性，声利岂所便。智黜道乃得，朴返真斯全。

将随凤鸾侣，以引龟鹤年。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。